Yevgeniya Shishkova

Yevgeniya Vasilevna Shishkova (; 1972-yil 18-dekabrda tugʻilgan) — figurali uchish boʻyicha rossiyalik murabbiy va sobiq sportchi. Turmush oʻrtogʻi Vadim Naumov bilan 1994-yilda jahon chempionligini qoʻlga kiritgan. Soʻngra, 1995-1996-yillardagi Chempionlar seriyasi finalida ham gʻolib boʻlgan.

Karyera 
Naumovning murabbiyi 1985-yilda Yevgeniya Shishkovani oʻzining shogirdi Vadim Naumov bilan tanishtiradi. Murabbiy ularning birgalikda konkida uchishlarini xohlardi. Naumov dastlab bu gʻoyani rad etdi, chunki u oʻzining sheriklarini oʻzgartirishni xohlamadi. Biroq, bir qancha sinovlardan soʻng Naumov va Shishkova birga ishlashga rozi boʻlishadi. Ular 1987-yildan birga qatnasha boshlaganlar.

1991-yilda Shishkova va Naumov Yevropa chempionatida oʻzlarining birinchi bronza medalini qoʻlga kiritgan boʻlsa, jahon chempionatida 5-oʻrinni egallashdi. Keyingi mavsumda ular Olimpiya oʻyinlarida oʻzlarining birinchi chiqishlari bilan ishtirok etishdi. 1992-yili Fransiyaning Albertvil shahrida boʻlib oʻtgan Olimpiyadada qatnashib, beshinchi oʻrinni egalladilar.

Shishkova bilan Naumov 1993-yilgi jahon chempionatida qatnashib, jahon miqyosida oʻzlarining birinchi medali — bronzani qoʻlga kiritdi. Keyingi yili bu juftlik 1994-yilda Norvegiyaning Lillehammer shahrida boʻlib oʻtgan Qishki Olimpiyada oʻyinlarida 4-oʻrinni egalladi. Ular mavsumni jahon chempioni boʻlish bilan yakunladilar.

Shishkova va Naumov 1995-yilda dunyo miqyosida oʻzining uchinchi medali — kumushni qoʻlga kiritishdi. 1991-1995-yillarda esa juftlik beshta Yevropa medalini ham qoʻlga kiritishga muyassar boʻldi. 1996-yilning fevral oyida ular 1995-1996-yillardagi Chempionlar seriyasi finalida oltin medalga sazovor boʻldi (keyinchalik bu final nomi Grand-Pri finali deb oʻzgartirildi).

1996-yilda oʻtkazilgan jahon chempionatida Shishkova bilan Naumov qisqa dasturdan keyin uchinchi oʻrinni egalladi. Uzoq dasturda toʻrt nafar hakam oltin medal sohiblari Marina Eltsova bilan Andrey Bushkovga birinchi oʻrin uchun ovoz berdi. Toʻrt nafar hakam esa Shishkova va Naumov juftligini yoqlab ovoz berishiga qaramay, qolgan besh hakamning past baholari tufayli ular shohsupaning 4-oʻrinida qoldi.

Shishkova bilan Naumov 1998-yildagi Qishki Olimpiyada terma jamoasiga kirmagan. Ular 1998-yilda ISU musobaqasidan chiqib ketishga va professional tarzda konkida uchishga qaror qilishadi. Bu juftlik 1998-yilning aprel oyida boʻlib oʻtgan professional jahon chempionatida g‘olib chiqadi. Keyin ular Konnektikut shtatining Simsberi shahridagi Xalqaro konkida uchish markazida murabbiylikni boshlashadi. Ular 2017-yili fevral oyida Boston konkida uchish klubiga ko‘chib o‘tishadi.

Shaxsiy hayoti 
Shishkova va Naumov 1995-yilning avgustida Rossiyaning Sankt-Peterburg shahrida turmush qurishdi. Ular 1998-yilda esa Konnektikutning Simsberi shahriga borib joylashadilar. Ularning oʻgʻil farzandi Maksim Naumov 2001-yilning avgust oyida tugʻilgan boʻlib, hozirda figurali uchish bo'yicha Amerika Qoʻshma Shtatlari uchun erkaklar oʻrtasidagi yakkalik bahslarida qatnashadi.

Musobaqaning asosiy nuqtalari 
GP: Chempionlar seriyasi (Grand-Pri)

Naumov bilan:
 Sovet Ittifoqi (URS): 1991 yil dekabrigacha ish boshlagan
 Mustaqil Davlatlar Hamdoʻstligi (MDH): 1992 yil Yevropa va jahon chempionatlari
 Olimpiya oʻyinlarida birlashgan jamoa (EUN): 1992 yilgi Olimpiada
 Rossiya (Rossiya): 1992-93 — karyerasining oxirigacha

Manbalar 

Yashayotgan insonlar